બિટકોઇન કેસમાં અગાઉ સીઆઇડી ક્રાઇમે આરોપી એસપી જગદીશ પટેલને સ્પેશ્યલ એસીબી કોર્ટ સમક્ષ રજૂ કરી ૧૪ દિવસના રિમાન્ડની માંગણી કરી હતી અને તા.૧લી મે સુધીના છ દિવસના રિમાન્ડ મેળવ્યા હતા. જેની મુદત પૂરી થતાં તપાસનીશ એજન્સીએ બે દિવસ પહેલાં ફરી આરોપી એસપી જગદીશ પટેલને કોર્ટ સમક્ષ રજૂ કરી વધુ રિમાન્ડ માંગ્યા હતા. જેમાં સરકારપક્ષ તરફથી મુખ્ય સરકારી વકીલ સુધીર બી.બ્રહ્મભટ્ટે વધુ રિમાન્ડની માંગણી કરતાં જણાવ્યું હતું કે, આ કેસમાં આરોપી એસપી જગદીશ પટેલ રૂ.૧.૩૩ કરોડની મસમોટી રકમ મામલે કોઇ ફોડ પાડતા નથી અને તેથી તેના સમગ્ર ઘટનાક્રમ વિશે તેમની પાસેથી માહિતી કઢાવવાની છે, આ ગુનામાં મોટા પ્રમાણમાં નાણાંકીય વ્યવહારો થયા હોઇ સીડીઆર એનાલિસીસ કરી ટેકનીકલ મદદથી આરોપીને સાથે રાખી તપાસ કરવી જરૂરી છે. આ કૌભાંડમાં હજુ સાત આરોપી પોલીસ કર્મચારીઓ નાસતા ફરે છે, તેથી તેઓના વિશેની માહિતી પણ આરોપી એસપી પાસેથી કઢાવવાની છે.